অস্বস্তিকর গরমে নাজেহাল দক্ষিণবঙ্গ, বৃষ্টি কমতেই বাড়ল তাপমাত্রা!

কলকাতা: জুন মাসের শুরুতেই ফের অস্বস্তিকর গরমের দাপট (Weather Update)। সকাল থেকেই ভ্যাপসা আবহাওয়ায় নাজেহাল দক্ষিণবঙ্গের মানুষ। আকাশে মেঘের আনাগোনা থাকলেও বৃষ্টির দেখা মিলছে না। আবহাওয়া দফতরের পূর্বাভাস বলছে, আগামী কয়েক দিন এমন পরিস্থিতিই বজায় থাকবে। বরং বৃষ্টির পরিমাণ কমায় (Rain Forecast) তাপমাত্রা আরও কিছুটা বাড়তে পারে (Weather Today)।

আলিপুর আবহাওয়া দপ্তর জানিয়েছে, গত কয়েক দিনে বিক্ষিপ্ত বৃষ্টির জেরে তাপমাত্রা কিছুটা কমেছিল। তবে সোমবার থেকে দক্ষিণবঙ্গে বৃষ্টিপাতের প্রবণতা কমবে। ফলে গরমের পাশাপাশি আর্দ্রতাজনিত অস্বস্তিও বাড়বে।

আরও পড়ুন: মেষের কাজের চাপ, বৃষের সুখবর, মিথুনের সম্মান, কর্কটের অর্থলাভের ইঙ্গিত! ১ লা জুন কেমন যাবে আপনার দিন

দক্ষিণবঙ্গের প্রায় সব জেলাতেই একই ছবি দেখা যেতে পারে। আবহবিদদের মতে, আগামী তিন দিনে সর্বোচ্চ তাপমাত্রা ২ থেকে ৪ ডিগ্রি সেলসিয়াস পর্যন্ত বাড়ার সম্ভাবনা রয়েছে। বিশেষ করে কলকাতা-সহ গাঙ্গেয় পশ্চিমবঙ্গের জেলাগুলিতে ঘামঝরানো গরম অনুভূত হতে পারে।

সোমবার কলকাতায় উল্লেখযোগ্য বৃষ্টির সম্ভাবনা নেই বললেই চলে। কোথাও কোথাও বিক্ষিপ্ত হালকা বৃষ্টি হতে পারে, তবে তা গরম থেকে বিশেষ স্বস্তি দেবে না। একই সঙ্গে দক্ষিণবঙ্গের জেলাগুলিতেও আপাতত কালবৈশাখী বা শক্তিশালী ঝড়ের কোনও পূর্বাভাস নেই।

আবহাওয়া দফতর জানিয়েছে, মঙ্গলবারও প্রায় একই রকম পরিস্থিতি বজায় থাকবে। ২ জুন পর্যন্ত দক্ষিণবঙ্গে বৃষ্টির সম্ভাবনা খুবই কম। বুধবার সকাল পর্যন্ত আবহাওয়ার এই প্রবণতা অব্যাহত থাকতে পারে।

অন্যদিকে, উত্তরবঙ্গে পরিস্থিতি তুলনামূলকভাবে অনেকটাই স্বস্তিদায়ক। সেখানে তাপমাত্রা বৃদ্ধির আশঙ্কা কম। তবে ২ জুন থেকে পাহাড় ও সংলগ্ন জেলাগুলিতে ফের ঝড়-বৃষ্টির সম্ভাবনা তৈরি হচ্ছে। দার্জিলিং, কালিম্পং, জলপাইগুড়ি, আলিপুরদুয়ার এবং কোচবিহার জেলায় ২ জুনের জন্য হলুদ সতর্কতা জারি করেছে আবহাওয়া দপ্তর। ওই সব এলাকায় ঘণ্টায় ৪০ থেকে ৫০ কিলোমিটার বেগে ঝোড়ো হাওয়া বইতে পারে। বজ্রবিদ্যুৎসহ বৃষ্টিরও সম্ভাবনা রয়েছে।

আবহবিদদের পরামর্শ, আগামী কয়েক দিন দক্ষিণবঙ্গে প্রয়োজন ছাড়া দীর্ঘ সময় রোদে না থাকাই ভাল। পর্যাপ্ত জল পান এবং গরমে শরীরের যত্ন নেওয়ার দিকেও বিশেষ নজর দেওয়ার পরামর্শ দেওয়া হয়েছে।